SET อ่อนสุดในรอบปีครึ่ง พรุ่งนี้ยังเสี่ยง เคาะแนวรับต่ำสุด 1,260 จุด
บล.ทรีนีตี้ เชื่อว่าการลงทุนในวันพรุ่งนี้ (25 ส.ค.) ตลาดยังมี Sentiment แย่อยู่ พร้อมให้แนวรับไว้ที่ 1,280-1,300 จุด ส่วนแนวต้าน 1,320 จุด
24 ส.ค. 2558

นายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรีนีตี้ เปิดเผยถึงตลาดหุ้นไทยวันนี้ (24 ส.ค.) ปรับตัวลงสอดคล้องกับตลาดหุ้นทั่วโลก และดัชนีฯปรับตัวลงทำ New low ในรอบประมาณ 1 ปี 6 เดือน จาก ก.พ.ปี 2557 เนื่องจากกังวลเศรษฐกิจโลกจะเข้าสู่ภาวะชะลอตัว หลังตัวเลขภาคการผลิตของจีน และสหรัฐฯออกมาแย่มาก ทำให้ราคาสินค้าโภคภัณฑ์ทำ New low จึงมีการโยกเม็ดเงินเข้าไปสู่สินทรัพย์ที่ปลอดภัย
ด้านตลาดหุ้นอื่นในภูมิภาคเอเชียต่างร่วงกันทั่วหน้า นำดิ่งโดยตลาดหุ้นจีนที่ร่วงแรงถึง 8% อันเนื่องมาจากเศรษฐกิจของจีนที่แย่มาก และทำให้ราคาสินค้าโภคภัณฑ์ (Commodity) แย่ตามไปด้วย อีกทั้งดาวโจนส์ฟิวเจอร์วันนี้ก็ติดลบไป 2%
ทั้งนี้ ได้ประเมิน Worst case รอบนี้ไว้ไม่น่าจะหลุดแนว 1,260-1,280 จุด เพราะที่ระดับแถวนี้จะทำให้มี Earning yield gap เข้าสู่ค่าเฉลี่ยระยะยาวที่ 5.5% จากปัจจุบันอยู่แถว 5.15% นั่นหมายความว่าหุ้นไทยน่าสนใจมากขึ้นในสายตาของนักลงทุนต่างชาติ
แนวโน้มการลงทุนในวันพรุ่งนี้ (25 ส.ค.) เชื่อว่า ตลาดยังมี Sentiment แย่อยู่ พร้อมให้แนวรับไว้ที่ 1,280-1,300 จุด ส่วนแนวต้าน 1,320 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 240.00 บาท ลดลง 25.00 บาท
AOT ปิดที่ 254.00 บาท ลดลง 11.00 บาท
KBANK ปิดที่ 163.50 บาท ลดลง  9.00 บาท
SCC ปิดที่ 476.00 บาท ลดลง 32.00 บาท
AS ปิดที่ 5.10 บาท ลดลง 0.10 บาท
 
ที่มา: สำนักข่าวอินโฟเควสท์